POROČILO KOMISIJE SVETU IN EVROPSKEMU PARLAMENTU

32. letno poročilo Komisije Svetu in Evropskemu parlamentu o protidampinških, protisubvencijskih in zaščitnih ukrepih EU (2013)

Uvod

V tem poročilu so predstavljene dejavnosti na področju protidampinških, protisubvencijskih in zaščitnih ukrepov Evropske unije v letu 2013.

Poročilo povzema najpomembnejše dogodke v letu 2013 in je tako kot prejšnja leta dopolnjeno s podrobnejšim delovnim dokumentom služb Komisije ter podrobnimi prilogami. Poročilo ima enako osnovno strukturo kot delovni dokument in za lažji dostop do izčrpnejših informacij so naslovi poglavij v obeh dokumentih enaki.

To poročilo in celotni delovni dokument sta dostopna tudi javnosti, in sicer na: http://ec.europa.eu/trade/issues/respectrules/anti_dumping/legis/index_en.htm .

1. Pregled zakonodaje

Protidampinške, protisubvencijske in zaščitne preiskave se izvajajo na podlagi osnovnih uredb Sveta. Pregled obstoječe zakonodaje je vključen v delovni dokument. Osnovni protidampinški in protisubvencijski besedili se v nadaljnjem besedilu imenujeta „osnovni uredbi“.

2. Osnovni pojmi

Poglavje 2 delovnega dokumenta zajema pregled terminologije in postopkov, ki se uporabljajo v preiskavah ITZ.

3. Posodobitev ITZ

V letu 2013 je bil dosežen pomemben napredek glede tekočega posodabljanja, saj je Komisija aprila 2013 sprejela zakonodajni predlog, sporočilo in osnutek smernic za štiri področja.

Posodobitev instrumentov trgovinske zaščite (ITZ) se je začela oktobra 2011. Glede na to, da se je svetovno trgovinsko okolje v zadnjem desetletju bistveno spremenilo in da je sistem trgovinske zaščite EU v veliki meri ostal nespremenjen od zaključka urugvajskega kroga pred skoraj 20 leti, je bila ugotovljena potreba po prilagoditvi instrumentov trgovinske zaščite trenutnim potrebam poslovanja.

Cilj tekočega posodabljanja je izboljšanje trenutnega sistema trgovinske zaščite EU v korist vseh udeleženih strani. Poudarek je na iskanju praktičnih rešitev dejanskih težav, s katerimi se pri uporabi instrumentov srečujejo proizvajalci, uvozniki, trgovci Unije itn. Cilj je oblikovanje učinkovitejšega sistema in ukrepov, ne da bi se pri tem spreminjali temeljna načela in ravnotežje sistema.

Potem ko je Komisija aprila 2013 sprejela zakonodajni predlog, je bil ta predložen Svetu in Parlamentu, ki ga obravnavata po rednem zakonodajnem postopku.

4. Status tržnega gospodarstva za celotno državo (STG)

Za namene protidampinških preiskav se lahko državi podeli status tržnega gospodarstva, če izpolnjuje pet meril, ki so podrobno opredeljena v delovnem dokumentu, priloženem temu poročilu.

Šest držav je vložilo zahtevek za pridobitev statusa tržnega gospodarstva za celotno državo: Kitajska, Vietnam, Armenija, Kazahstan, Mongolija in Belorusija. V letu 2013 sta Mongolija in Vietnam svoja zahtevka dopolnila z dodatnimi informacijami, na podlagi katerih so lahko službe nadaljevale ocenjevanje teh dveh gospodarstev. Posodobljeno poročilo o oceni je bilo vietnamskim organom posredovano v letu 2013. Na podlagi rezultatov srečanja delovne skupine novembra 2012 in naknadno prejetih informacij je bilo poročilo zaključeno maja 2013. Poročilo je potrdilo predhodno oceno, da je bilo prvo merilo izpolnjeno, medtem ko napredek pri preostalih štirih merilih, čeprav je bil znaten, še vedno ni zadostoval za podelitev statusa tržnega gospodarstva. Vietnamski organi so v začetku leta 2014 posredovali dodatne posodobljene informacije.

Posvetovanja z mongolskimi organi so se nadaljevala v letu 2013, na podlagi katerih so službe Komisije lahko pripravile posodobljeno oceno (z izpolnjevanjem enega merila), ki so jih posredovale mongolskim organom v začetku leta 2014.

Kar zadeva Kitajsko, v letu 2013 niso potekala posvetovanja o STG. Komisija se je še naprej pripravljena pogovarjati o nadaljnjem napredku Kitajske pri pridobitvi STG in upa, da bodo kitajski organi še naprej sodelovali pri procesu ter zagotovili potrebne informacije za analizo STG s strani Komisije.

V letu 2010 so bila kazahstanskim in armenskim organom poslana vprašanja o napredku teh držav na poti k STG. Vendar zadevni državi do konca leta 2013 Komisiji še vedno nista poslali novih informacij. V prvi polovici leta 2014 sta obe državi predložili potrebne informacije za nadaljnje ocenjevanje STG. Kar zadeva Belorusijo, so bile vse dejavnosti v zvezi s tem prekinjene leta 2010 zaradi političnih razmer v državi.

5. Informiranje in komunikacija/dvostranski stiki

5.1. Mala in srednja podjetja (MSP)

Sodelovanje v preiskavah o trgovinski zaščiti lahko za MSP predstavlja izziv zaradi njihove majhnosti, omejenih virov in razdrobljenosti. Da bi pomagali MSP pri spopadanju z zapletenimi postopki preiskav ITZ, je bila ustanovljena služba za pomoč MSP. V letu 2013 so bili na službo za pomoč naslovljeni številni zahtevki za informacije, ki so bili takoj obravnavani. Zahtevki so se nanašali na vprašanja, povezana s posameznimi primeri ter tudi splošnejša vprašanja o trgovinski zaščiti, ki obravnavajo postopkovne in vsebinske elemente postopka. Spletna stran ITZ še posebej poudarja vlogo MSP v postopkih ITZ ter ponuja praktične nasvete in pomoč.

5.2. Dvostranski stiki/informiranje – industrija in tretje države

Razlaga zakonodaje in izvajanje dejavnosti trgovinske zaščite EU je pomemben del dejavnosti služb za ITZ.

Leta 2013 so potekali številni dvostranski stiki, pri katerih se je s številnimi tretjimi državami razpravljalo o različnih temah v zvezi s trgovinsko zaščito. Te so vključevale Kitajsko, Korejo, Maroko, Mehiko, Filipine, Tajsko, Vietnam in Malezijo.

.

Leta 2013 so se odvila številna srečanja s ključnimi interesnimi združenji in družbami, vključno z Business Europe in Eurocommerce. Na teh srečanjih se je veliko razpravljalo o tekočem posodabljanju.

6. Pooblaščenec za zaslišanje

Glavna vloga pooblaščenca za zaslišanje je, da zainteresiranim stranem zagotavlja pravico do obrambe in s tem prispeva k zagotavljanju, da se v trgovinskih postopkih pravila izvajajo na objektiven in pregleden način.

Nekatera osnovna pravila glede pravice do obrambe so določena v Listini Evropske unije o temeljnih pravicah, posebna pravila za osebe, ki so vpletene v trgovinske postopke, pa so vključena v osnovnih uredbah, ki se ukvarjajo z različnimi vrstami instrumentov trgovinske zaščite, kot so protidampinška uredba, uredba o izravnalni dajatvi in uredba o zaščitnih ukrepih, ali v uredbi o trgovinskih ovirah.

Februarja 2012 so bile določene vloga in pristojnosti pooblaščenca za zaslišanje GD za trgovino v formalnem mandatu s sklepom predsednika Evropske komisije o funkciji in mandatu pooblaščenca za zaslišanje v nekaterih trgovinskih postopkih. To podpira zavezo Komisije k zagotavljanju predpisanega pravnega postopanja v trgovinskih postopkih in izboljšanju nepristranskosti funkcije. Pooblaščenec za zaslišanje je upravno povezan s komisarjem, pristojnim za trgovinsko politiko. Vendar pa svoje delo opravlja neodvisno in ne sprejema navodil pri opravljanju svojih nalog.

V letu 2013 je pooblaščenec za zaslišanje prejel 159 zahtevkov za posredovanje, ki so se nanašali na 30 postopkov ITZ. Skupno je bilo izvedenih 42 zaslišanj s 188 zainteresiranimi stranmi, od tega je bilo 7 večstranskih zaslišanj, ki so vključevala 151 zainteresiranih strani s podobnimi interesi, in 1 zaslišanje, ki je vključevalo tri zainteresirane strani z nasprotujočimi si interesi.

Posredovanje pooblaščenca so zahtevali proizvajalci izvozniki v tretjih državah, industrija Unije ter uporabniki in uvozniki ali njihova združenja. Vsa posredovanja so se osredotočala na postopkovne pravice, v nekaterih primerih pa so tudi znatno vplivala na izid postopka ali prispevala k spremembam politike.

Glavna vprašanja, ki jih je pooblaščenec za zaslišanje obravnaval v letu 2013, se lahko razvrstijo v tri kategorije: (i) pravica do obveščenosti, (ii) pravica do dostopa do dokumentacije in (iii) nestrinjanje z določitvami, ugotovitvami in sklepi.

7. Pregled protidampinških, protisubvencijskih in zaščitnih preiskav ter ukrepov

7.1. Splošno

Konec leta 2013 je bilo v EU veljavnih 86 protidampinških in 12 protisubvencijskih ukrepov.

Leta 2013 so bili protidampinški in protisubvencijski ukrepi uvedeni za 0,29 % celotnega uvoza v EU.

Podrobnosti v zvezi s tem so navedene v delovnem dokumentu, priloženem temu poročilu. Sklici na priloge delovnega dokumenta so navedeni ob naslovih.

7.2. Nove preiskave (glej priloge A do E in Prilogo N)

Leta 2013 je bilo uvedenih 9 novih preiskav. Začasne dajatve so bile uvedene v 6 postopkih, dokončne dajatve pa so bile uvedene v 15 primerih. 11 preiskav se je zaključilo brez uvedbe ukrepov.

7.3. Preiskave v zvezi s pregledom

Preiskave v zvezi s pregledom še vedno pomenijo velik del dejavnosti služb za ITZ. Preglednica 2 v delovnem dokumentu vsebuje statistične podatke za obdobje 2009–2013.

7.3.1. Pregledi zaradi izteka ukrepov (glej Prilogo F)

Člen 11(2) in člen 18 osnovnih uredb določata, da ukrepi po petih letih prenehajo veljati, razen če pregled zaradi izteka veljavnosti pokaže, da jih je treba ohraniti v prvotni obliki. Leta 2013 je 6 ukrepov po preteku petih let samodejno prenehalo veljati.

Leta 2013 je bilo začetih 17 preiskav v zvezi s pregledom zaradi izteka ukrepov. Pri 5 preiskavah je bilo sklenjeno, da je treba veljavnost dajatev podaljšati za pet let. 8 pregledov je bilo zaključenih z iztekom ukrepov.

7.3.2. Vmesni pregledi (glej Prilogo G)

Člen 11(3) in člen 19 osnovnih uredb določata pregled ukrepov med njihovo veljavnostjo. Pregledi se lahko omejijo na damping/subvencioniranje ali analizo škode.

Leta 2013 se je začelo izvajati skupno 10 vmesnih pregledov. 3 vmesni pregledi so bili zaključeni s potrditvijo ali spremembo dajatve. 3 vmesni pregledi so bili zaključeni z iztekom ukrepov.

7.3.3. „Drugi“ vmesni pregledi (glej Prilogo H)

Leta 2013 so bili uvedeni še 4 „drugi“ pregledi, ki ne spadajo v področje uporabe člena 11(3) ali člena 19 osnovnih uredb, 3 taki pregledi pa so bili v istem obdobju zaključeni.

7.3.4. Pregledi zaradi novega izvoznika (glej Prilogo I)

Člen 11(4) in člen 20 osnovnih uredb določata pregled za „nove izvoznike“ in „pospešeni“ pregled za uvedbo individualne stopnje dampinga ali individualne stopnje izravnalne dajatve za nove izvoznike s sedežem v zadevni državi izvoznici, ki zadevnega izdelka v obdobju preiskave niso izvažali. Ti izvozniki morajo dokazati, da so resnično novi izvozniki in da so začeli v EU izvažati po obdobju preiskave. Tako se lahko zanje izračuna individualna dajatev, ki je običajno nižja od dajatve za celotno državo.

Leta 2013 sta bila uvedena 2 nova pregleda zaradi novega izvoznika, 1 tak pregled pa je bil zaključen.

7.3.5. Absorpcijske preiskave (glej Prilogo J)

Če so na voljo zadostne informacije o tem, da so se po prvotni preiskavi in pred uvedbo ukrepov ali po njej izvozne cene znižale ali da se cene pri nadaljnji prodaji ali nadaljnje prodajne cene uvoženega izdelka v EU niso dovolj spremenile ali sploh ne, se lahko uvede pregled za „ugotovitev absorpcije dajatve“, da se preuči, ali so ukrepi vplivali na navedene cene. Za upoštevanje take nižje izvozne cene se lahko stopnje dampinga na novo izračunajo, dajatev pa poveča. Možnost pregleda za „ugotavljanje absorpcije dajatve“ določata člen 12 in člen 19(3) osnovnih uredb.

Leta 2013 se ni začel ali zaključil noben pregled za ugotavljanje absorpcije dajatve.

7.3.6. Preiskave o izogibanju (glej Prilogo K)

Člen 13 in člen 23 osnovnih uredb določata možnost ponovne preiskave, če obstajajo dokazi o izogibanju ukrepom.

Leta 2013 so bile uvedene 3 takšne preiskave. 12 preiskav proti izogibanju je bilo zaključenih s podaljšanjem ukrepov, 3 pa brez podaljšanja ukrepov.

7.4. Zaščitne preiskave (glej Prilogo L)

V letu 2013 ni bilo dejavnosti na področju zaščitnih preiskav.

8. Izvajanje protidampinških/protisubvencijskih ukrepov

8.1. Spremljanje ukrepov

Spremljanje veljavnih ukrepov je zajemalo štiri glavna področja: (1) preprečevanje goljufije; (2) nadzorovanje trgovinskih tokov in razvoja trga; (3) izboljšanje učinkovitosti s primernimi instrumenti in (4) odgovor na nepravilno ravnanje. Te dejavnosti so službam za ITZ omogočile, da so v sodelovanju z državami članicami dejavno zagotavljale ustrezno izvajanje ukrepov trgovinske zaščite v Evropski uniji.

8.2. Spremljanje zavez (glej prilogi M in Q)

Spremljanje zavez je del izvedbenega postopka, saj so zaveze oblika protidampinških ali protisubvencijskih ukrepov. Komisija jih sprejme, če je prepričana, da lahko učinkovito odpravijo škodljive učinke dampinga ali subvencioniranja.

V začetku leta 2013 je bilo veljavnih 15 zavez. Leta 2013 je prišlo do naslednjih sprememb: Zavezi dveh družb sta bili umaknjeni, saj je bilo ugotovljeno, da je prišlo do kršitve. V primeru sončnih kolektorjev so bile sprejete zaveze 121 družb/skupin družb. To pomeni, da je bilo konec leta 2013 vseh veljavnih zavez 134.

9. Vračila

Člena 11(8) in 21(1) osnovnih uredb uvoznikom omogočata, da zahtevajo povračilo ustreznih pobranih dajatev, če dokažejo, da je bila stopnja dampinga/subvencioniranja odpravljena ali zmanjšana na stopnjo, ki je nižja od stopnje veljavne dajatve.

Leta 2013 je bilo vloženih 28 novih zahtevkov za vračilo. Konec leta 2013 je bilo v teku 13 preiskav, ki so zadevale 36 zahtevkov. Leta 2013 je bilo sprejetih 25 sklepov Komisije: v 5 sklepih je bilo odobreno polno vračilo, v 18 sklepih delno vračilo, v 2 sklepih pa je bil zahtevek za vračilo zavrnjen. 1 zahtevek je bil umaknjen.

10. Sodna presoja: sodbe Sodišča Evropske unije/Splošnega sodišča (glej Prilogo S)

Splošno sodišče in Sodišče Evropske unije sta leta 2013 razsodili v 28 postopkih s področja protidampinških oziroma protisubvencijskih ukrepov. 4 sodbe Sodišča Evropske unije so se nanašale na pritožbe zoper sodbe Splošnega sodišča.

Leta 2013 je bilo vloženih 33 novih zadev, 23 pri Splošnem sodišču in 10 pri Sodišču Evropske unije.

Seznam protidampinških/protisubvencijskih zadev pred Splošnim sodiščem in Sodiščem Evropske unije, ki konec leta 2013 še niso bile rešene, je na voljo v Prilogi S k delovnemu dokumentu.

11. Dejavnosti v okviru Svetovne trgovinske organizacije (STO)

11.1. Reševanje sporov na področju protidampinških, protisubvencijskih in zaščitnih ukrepov

STO določa strog postopek za reševanje sporov med članicami STO glede izvajanja sporazumov STO.

Leta 2013 je bil vzpostavljen odbor STO na podlagi zahteve, ki jo je Indonezija predložila STO glede protidampinških ukrepov, uvedenih s strani Evropske unije na uvoz maščobnih alkoholov, in v zvezi z nekaterimi vidiki preiskave, ki je privedla do teh ukrepov. Tudi v letu 2013 je Kitajska zahtevala posvetovanja z Evropsko unijo glede postopkov za ugotavljanje skladnosti zaradi spora z STO v zvezi z dokončnimi protidampinškimi ukrepi EU za nekatere pritrdilne elemente iz železa ali jekla iz Kitajske. Decembra 2013 je Argentina zahtevala posvetovanja z Evropsko unijo glede protidampinških ukrepov, uvedenih za biodizel, in decembra 2013 je tudi Rusija zahtevala posvetovanja z Evropsko unijo glede metodologije „prilagajanja stroškov“, ki jih je EU uporabila za izračun stopnje dampinga v več protidampinških preiskavah in pregledih v zvezi z uvozom, med drugim iz Rusije.

11.2. Druge dejavnosti STO

Čeprav v letu 2013 ni bilo nobenih dejavnosti pogajalske skupine o pravilih, se je tehnična skupina, ki je podskupina pogajalske skupine, med letom sestala dvakrat. Skupina je obravnavala več vprašanj v zvezi s praktičnimi vidiki izvajanja protidampinških preiskav.

Obenem so službe Komisije še naprej sodelovale pri rednem delu odborov za protidampinške, subvencijske in izravnalne ter zaščitne ukrepe. Odbori so se sestali dvakrat na rednih sejah, da so pregledali priglasitve, vključno z novo in popolno priglasitvijo subvencij EU za leto 2013. Poleg tega se je v letu 2013 večkrat sestala neuradna tehnična skupina o protidampingu.

12. Sklep

Število preiskav, ki so bile obravnavane in zaključene v letu 2013, je bilo v skladu s povprečjem dejavnosti v prejšnjih letih, z nekaj kazalniki nad povprečjem. To leto je zaznamoval prehod na več dejavnosti na področju preiskav v zvezi s pregledi in ne toliko novih preiskav v primerjavi s prejšnjim letom. Glede na to, da postopek deluje na podlagi pritožb, je to odražalo vrsto (pregledi ali novi primeri) in število ustrezno utemeljenih pritožb, prejetih med letom. Tako kot v prejšnjih letih, so se dejavnosti osredotočale na protidampinške in protisubvencijske ukrepe brez zaščitnih ukrepov.

Posodobitev instrumentov trgovinske zaščite se je začela jeseni 2011. Sveženj posodobitev, ki ga je Komisija sprejela aprila 2013, je vključeval sporočilo Komisije, zakonodajni predlog in osnutek smernic o nekaterih vidikih preiskav. Evropski parlament in Svet ga obravnavata po rednem zakonodajnem postopku.

Službe za ITZ so nadaljevale tudi svojo obveščevalno vlogo, in sicer z organizacijo seminarjev za uradnike iz tretjih držav ter vzpostavitvijo številnih dvostranskih stikov z industrijo.